[{"text_idx": "#000003", "text": "Ko\u0303ige hullemadki eesma\u0308rgid saavad ta\u0308idetud, kui liikuda nende poole samm-sammult. Ainult vahe-eesma\u0308rgid peavad olema sellised, et iga kord vo\u0303iks nende ta\u0308itmise u\u0308le ro\u0303o\u0303mu tunda. Just seda kinnitab BCS Itera konsultandi Pille Nurmise kogemus."}, {"text_idx": "#000004", "text": "See oli ra\u0308nk katsumus, mille tegid la\u0308bi enam kui 1400 meest ja naist, kes kogu maailmast mullu augustis Tallinna saabusid. Eesti u\u0308ks ko\u0303ige kangemaid triatlonimehi Marko Albert lo\u0303petas just pa\u0308rast seda vo\u0303istlust profikarja\u0308a\u0308ri. See otsus ei tulnud u\u0308leo\u0308o\u0308, ent viimasel hetkel ka\u0308est libisenud esikoht vaevalt tuju to\u0303stis. \u201eSeekord nad /krambid/ tulid ja mo\u0303jutasid mind rohkem kui eelnevatel kordadel. Ma ei suutnud nendest lihtsalt la\u0308bi tru\u0308gida,\u201d kommenteeris mees pa\u0308rast vo\u0303istlust."}, {"text_idx": "#000005", "text": "Meie teine eliitvo\u0303istleja, 13. kohale tulnud Ivo Suur tunnistas, et vesi oli nii ja\u0308ine, et ta mo\u0303tles to\u0303siselt vo\u0303istluse katkestamisele. \u201eVesi oli ikka jube ku\u0308lm. Oli to\u0303sine kartus, et kaotan teadvuse /.../ to\u0303esti oli jube ku\u0308lm!\u201d"}, {"text_idx": "#000006", "text": "Triatloni harrastajal Raivo E. Tammel hakkas jooksudistantsil nii halb, et ta po\u0308o\u0308rdus raja a\u0308a\u0308res olnud meditsiinito\u0308o\u0308taja poole, o\u0308eldes, et tal on tunne, nagu hakkaks a\u0308ra minestama. Talle kutsuti va\u0308lja kiirabi, ent mees kosus ja ja\u0308tkas siiski vo\u0303istlust."}, {"text_idx": "#000007", "text": "Ta\u0308ispikk triatlon, millest jutt \u2013 Ironman Tallinn 2018 \u2013 oli to\u0303epoolest raudsete meeste vo\u0303istlus. U\u0308he jutiga tuli 3,8 km ujuda, 180 km so\u0303ita jalgrattaga ja 42,2 km joosta. 50 riigist Tallinnasse saabunud enam kui 1400 vo\u0303istlejast lo\u0303petas 1071. U\u0308leja\u0308a\u0308nud kas katkestasid vo\u0303i ei mahtunud kontrollaja sisse."}, {"text_idx": "#000009", "text": "Kui po\u0303hjatuuled ajasid augusti algul 4\u20135-kraadise vee Tallinna lahte, lootis Pille salamisi, et ujumine ja\u0308etakse vastavalt reeglitele ku\u0308lma vee to\u0303ttu a\u0308ra. Ujumine polnud just tema tugevaim ku\u0308lg. Et aga olla valmis igaks elujuhtumiks, pani ta kahel vo\u0303istlusele eelnenud pa\u0308eval kalipso selga ja tegi 10\u201312-kraadises merevees trenni. Et keha harjuks ku\u0308lmaga. Ja ta tegi o\u0303igesti, sest vo\u0303istluspa\u0308evaks soojenes vesi 14\u201315 kraadini, mis ta\u0308hendas ta\u0308ismahus ujumist Tallinna lahe lainetes. \u201eLaine lo\u0303i tihti na\u0308kku, jalad ja ka\u0308ed olid ikka pa\u0308ris ku\u0308lmunud, kui veest va\u0308lja tulin,\u201c ra\u0308a\u0308gib Pille. \u201eAga midagi oodata ei olnud, kalipso seljast, sokid ja rattakingad jalga, kiiver pa\u0308he ja ratta selga!\u201c"}, {"text_idx": "#000010", "text": "Ja\u0308rgmised 7,5 tundi mo\u0308o\u0308dusid pedaalides. Omaette. Kellegi tuules so\u0303ita ei tohi, vahe eesso\u0303itjaga peab olema va\u0308hemalt 12 meetrit. Nagu kiuste, ilmus keset kuiva suve sel pa\u0308eval taevasse must vihmapilv ning Va\u0308a\u0308na kandis algas selline paduvihm, et lo\u0303ika kasvo\u0303i noaga. Vihm oli nii tugev, et kui Pille oleks autoga so\u0303itnud, oleks ta selle tee a\u0308a\u0308rde parkinud. Aga ratta seljas to\u0303mbas ta pea madalamale, et vihm na\u0308kku ei peksaks, ning so\u0303itis edasi. O\u0303nneks oli tegemist hoovihmaga, mo\u0303ne aja pa\u0308rast oli asfalt kuiv."}, {"text_idx": "#000011", "text": "Vihmast ei saanud end ha\u0308irida lasta. 100 km vahepunktis haaras Pille sinna saadetud pitsatu\u0308ki \u2013 ja uuesti rattale, et u\u0308kski minut kaotsi ei la\u0308heks! \u201eAga oleksin pidanud rohkem so\u0308o\u0308ma. Jooksudistantsil u\u0308les Toompeale tundsin, et olen energiavo\u0303las. U\u0308hel hetkel suutsin ainult ko\u0303ndida,\u201c tunnistab ta hiljem."}, {"text_idx": "#000012", "text": "Pille ema, kes oli tulnud Toompea alla vaatama, millega tu\u0308tar tegeleb, u\u0308tles kommentaariks vaid: \u201eHullumeelne!\u201c Eks ta oli veidi hullumeelne tegu ku\u0308ll. Ent Pille pidas kenasti vastu, lo\u0303petas Tallinna Ironmani pea poolteist tundi enne kontrollaega. Paljude kaasvo\u0303istlejate finis\u030cit, kes temaga tol hommikul kell 6 u\u0308hisstardist ujumist alustasid, vaatas ta juba kodus telerist."}, {"text_idx": "#000013", "text": "Ka u\u0308ks tervisejooks saab elu muuta"}, {"text_idx": "#000014", "text": "Ku\u0308mme aastat tagasi oleks Pille pidanud Iromani-juttu heaks naljaks. Isegi veel kolm aastat tagasi. Ometigi na\u0308itab tema kogemus, et sammhaaval eesma\u0308rgi poole liikudes ning u\u0308ha uusi sihte pu\u0308stitades saab vo\u0303imatuna tunduvad asjad teoks teha."}, {"text_idx": "#000015", "text": "Pille oli ku\u0308ll u\u0308likooli ajal korvpalli ma\u0308nginud, kuid hiljem ja\u0308i sport unarusse. Oma osa no\u0303udsid ema roll ja pingeline to\u0308o\u0308 \u2013 EMT arvelduste osakonna juhatajana vastutas Pille selle eest, et sajad tuhanded ko\u0303ned ja SMS-id saaksid kokku rehkendatud ning arved klientidele va\u0308lja saadetud. Nii need lisakilod arvuti taga istudes tulid. Aga 2003. aastal meelitasid sportlikud kolleegid Pille osalema Stamina tervisejooksude sarjas. Schnelli tiiki u\u0308mbritseval rajal suutis ta korraga joosta vaid sadakond meetrit, seeja\u0308rel ko\u0303ndis lo\u0303puni. Ent alustaja sportlase areng on kiire, suve lo\u0303pus jo\u0303udis ta juba terve distantsi ehk 3\u20134 km joosta. See tegi ro\u0303o\u0303mu."}, {"text_idx": "#000016", "text": "Hea vo\u0303imalus harjutamiseks olid orienteerumisneljapa\u0308evakud. Oled u\u0308ksi metsas, kaart ja kompass ka\u0308es ning dikteerid ise oma tempo. Aastal 2006 tekkis Pillel kiusatus juba proovida esimest 10 km rahvajooksu. U\u0308hekorraga ta seda ei la\u0308binud, vahepeal tuli ko\u0303ndida ka. Aga see polnud probleem, sest jooksjate rivi lo\u0303pus oli selliseid rahulikke kulgejaid palju."}, {"text_idx": "#000017", "text": "Nii need aastad la\u0308ksid \u2013 suviti va\u0308ike trenn ja metsajooks, talvine elu kulges tavapa\u0308raselt. Ko\u0303ik see jooksudega kaasnev melu meeldis Pillele, nii et tema kalendrisse mahtusid tasapisi ka ja\u0308rved ehk jooksud u\u0308mber Viljandi ja\u0308rve, Pu\u0308haja\u0308rve ja U\u0308lemiste ja\u0308rve."}, {"text_idx": "#000019", "text": "Maratonile kipub ikka triatlon ja\u0308rgnema"}, {"text_idx": "#000020", "text": "2010. aastal, kui korraldati esimene 42,2 km pikkune Tallinna maraton, oli Pille otsus kindel: tuleb minna! Ta hakkas selleks juba 2009. aasta su\u0308gisel valmistuma, ka\u0308ies 2\u20133 korda na\u0308dalas jooksmas. Maratonil valis ta endale jo\u0303ukohase tempo. Seeja\u0308rel algaski tema elus maratonide etapp. Mo\u0303nel aastal koguni seitse maratoni aastas: Tallinnas, Roomas, Pa\u0308a\u0308sku\u0308la rabas, Berliinis..."}, {"text_idx": "#000021", "text": "Teades Pille jooksuharrastust, kutsusid kolleegid ta Otepa\u0308a\u0308 Trismile\u2019i triatlonile EMT vo\u0303istkonda. Ironmaniga vo\u0303rreldes tundub see lihtne: u\u0308ks vo\u0303istleja teeb 1 km ujumist, teine 100 km ratast ja kolmas 10 km jooksu. Pille u\u0308lesandeks ja\u0308i jooks. Pa\u0308rast Trismile \u0301i oli so\u0303rm \u201esaatanale\u201c antud. Ta otsustas aasta pa\u0308rast la\u0308bi teha triatloni 33,3 km lu\u0308hidistantsi: kolmsada meetrit ujumist, 30 km ratast ja 3 km jooksu. Paraku oskas ta vaid konna ujuda. Pille ostis endale korraliku maanteeratta ning la\u0308ks ujumistrenni, et krool selgeks o\u0303ppida. 2016. aastal Pu\u0308haja\u0308rvel 1,9 km distantsil krool o\u0303nnestus."}, {"text_idx": "#000022", "text": "Kui sai selgeks, et 2018. aastal tuleb Tallinnas ta\u0308ispikk Ironmani maraton, tekkis Pillel uus kiusatus: proovin a\u0308ra! Ainult et selleks tuli juba teadlikult ja eesma\u0308rgipa\u0308raselt treenida ehk vaja oli treenerit. \u201eEesti ko\u0303ige kuulsam naistriatlonist on Alma Saat. Ku\u0308sisin, kas ma saan tema arvates hakkama. Ja kas ta no\u0303ustuks mind juhendama? Alma vastas mo\u0303lemale ku\u0308simusele: \u201eMuidugi, Pille!\u201c\u201c"}, {"text_idx": "#000023", "text": "Nii algas juba sihiteadlik treening. Edasine, nagu o\u0308eldakse, on ajalugu. Pille aeg Tallinna Ironmanil oli 15.39.38, ja\u0308ttes selja taha hulga kangeid spordimehi."}, {"text_idx": "#000025", "text": "Erinevalt paljudest on Pille suutnud nu\u0308u\u0308dseks 15 aastat spordiga tegeleda. Mis on see, miks just tema on suutnud oma uusaastalubadused ellu viia?"}, {"text_idx": "#000026", "text": "\u201eOrganismi ei tohi algul a\u0308ra kurnata, o\u0303ige metoodika on ta\u0308htis,\u201c kinnitab Pille. \u201eOlen na\u0308inud va\u0308ga paljusid, kes tunnistavad, et vihkavad jooksmist, sest kooliajast on sellest ja\u0308a\u0308nud vere maitse suhu. Tegelikult peaks koolis o\u0303petatama rahulikku jooksmist, et organismi sa\u0308a\u0308sta.\u201c"}, {"text_idx": "#000027", "text": "Pille on ta\u0308nulik oma klassivennale, kes kaua aastaid tagasi jooksurajal kohtudes ku\u0308sis: \u201eMis pulsiga jooksed?\u201c \u2013 \u201e150\u2013160.\u201c \u2013 \u201eTo\u0303mba ko\u0303vasti tempot alla!\u201c u\u0308tles klassivend."}, {"text_idx": "#000028", "text": "Pille to\u0303deb, et algajate ko\u0303ige suurem viga on see, et nad hakkavad kohe tohutu innuga jooksma, viis korda na\u0308dalas. Aga sportimine peab eluru\u0308tmi sobima. Kui teed iga pa\u0308ev mitu tundi trenni, siis on raske seda oma ellu sobitada,\u201c u\u0308tleb Pille."}, {"text_idx": "#000029", "text": "Teiseks on ta\u0308htis seada mo\u0303istlikud eesma\u0308rgid. \u201eU\u0308tlesin endale tihti, et ta\u0308na ei la\u0308he jooksma, la\u0308hen pigem ujuma. Vo\u0303i et ta\u0308na ei tee midagi, puhkan hoopis. Aga eesma\u0308rgid on need, mis motiveerivad, just sellised o\u0303iged, pingutust no\u0303udvad eesma\u0308rgid. Mida no\u0303rgem iseloom, seda mo\u0303istlikum on vo\u0303tta treener vo\u0303i kellegagi u\u0308hineda. Vo\u0303i ka\u0308ia ru\u0308hmatrennis. Seeto\u0303ttu on hea esialgu valida va\u0308ikesed vo\u0303istlused, rahvadistantsid, kus on tore oma kaasvo\u0303istlejatega kohtuda. Paraja tempoga liikudes oled ku\u0308ll pa\u0308rast vo\u0303istlust paar tundi va\u0308sinud, aga taastud ja jo\u0303uad sellest ko\u0303igest veel ro\u0303o\u0303mugi tunda,\u201c u\u0308tleb ta."}, {"text_idx": "#000030", "text": "Minu eesma\u0308rk, mille ma pu\u0308stitasin eelmisel su\u0308gisel ja millele rasketel treeningutel mo\u0303tlesin, oli Tallinna Ironman igal juhul kontrollaja sees lo\u0303petada. Selle la\u0308bimine tundus nii 2017. aastal su\u0308gisel kui ka praegu tagantja\u0308rele ikka ulme olevat. Lisaks fu\u0308u\u0308silisele pingutusele on Ironman suuresti vaimne ettevo\u0303tmine. Sa keskendud sellele, tead, et oled valmistunud 10 kuud ja see on sinu pa\u0308ev. Ma vo\u0303tsingi iga ala eraldi: ko\u0303igepealt u\u0308ks a\u0308ra teha, siis ja\u0308rgmine ja lo\u0303puks jooks. Seda eesma\u0308rkide seadmist ja keskendumist tegevuse sooritamisele vo\u0303ib u\u0308le kanda ka to\u0308o\u0308alastele tegevustele. Ka seal sead endale eesma\u0308rgid (vo\u0303i on need koos tiimiga seatud) ning liigud ja\u0308rjest nende poole."}, {"text_idx": "#000031", "text": "Ta\u0308navu Pille ta\u0308ispikale Ironmanile uuesti minna ei kavatse, vaja on veel veidi treenida. Ku\u0308ll aga la\u0308heb ta Otepa\u0308a\u0308 triatlonile, et seal parem tulemus teha. Sest \u2013 a\u0308rgem unustagem! \u2013 ta\u0308htis on see, et jo\u0303uaksid ko\u0303igest ka ise ro\u0303o\u0303mu tunda."}, {"text_idx": "#000032", "text": "Hawaii saartele teenistusse saadetud USA ohvitserid arendasid San Diegost alguse saanud kolmikvo\u0303istluse ideed edasi ning u\u0308hendasid 2,4-miilise (3,86 km) Waikiki Rough Water ujumise, 112-miilise (180 km) Around Oahu rattaso\u0303idu ja Honolulu maratonijooksu u\u0308heks vo\u0303istluseks. Nii antigi esimese ta\u0308ispika triatloni start 18. veebruaril 1978 Hawaii saarestiku peasaarel Oahul."}, {"text_idx": "#000033", "text": "Eestis korraldati esimene triatlonivo\u0303istlus 1984. aastal Vokal Aado Peki eestvedamisel: rattaga so\u0303ideti 200 km, basseinis ujuti 2 km ja joosti 42,195 km. Esimese vo\u0303istluse stardis oli seitse julget meest, kellest kiireim oli tol ajal 32-aastane Kaarel Schmidt. 1988. aasta su\u0308gisel ka\u0308isid esimeste eestlastena Hawaii Ironmanil Oleg Ljadov ja Mart Haruoja."}, {"text_idx": "#000035", "text": "Pille Nurmis to\u0308o\u0308tas aastaid EMT arvelduste osakonna juhatajana. EMT ja Elioni liitumisel Teliaks tema ametikoht koondati. Olnud kogu elu tunnustatud tippspetsialist, tuli u\u0308hta\u0308kki leida endale uus amet."}, {"text_idx": "#000042", "text": "Lugedes BCS Itera majandustarkvara konsultandi to\u0308o\u0308kuulutust, tundus mulle, et see to\u0308o\u0308 vo\u0303iks olla huvitav, vaheldusrikas ning igapa\u0308evast uurimist no\u0303udev. Ning koos on kaks erinevat poolt: finantsid ja IT. See oli ka suur va\u0308ljakutse, sest konkreetset majandustarkvara polnud ma varem kasutanud, see tuli ko\u0303igepealt endale selgeks teha."}, {"text_idx": "#000046", "text": "Olen ta\u0308nulik esimestele klientidele, kes olid leplikud ja so\u0303bralikud, kuigi nende probleemidele vastuste leidmine vo\u0303ttis aega. Mul tuli ko\u0303igepealt aru saada, kuidas tarkvara peab vastava tegevuse puhul to\u0308o\u0308tama ning miks kliendil probleem tekib. Alles seeja\u0308rel jo\u0303udsin selleni, et talle no\u0303u anda vo\u0303i na\u0308idata, kuidas ta peaks oma probleemset tegevust korraldama."}, {"text_idx": "#000057", "text": "Igapa\u0308evane klienditeenindus ja -tugi: HelpDesk"}]